Svätojakubská cesta na Slovensku

náhľad|Dóm sv. Alžbety v Košiciach
náhľad|Chrám sv. Jakuba v Levoči
náhľad|Hronský Beňadik – hlavný portál

Svätojakubská cesta na Slovensku je pútnická magistrála, ktorá spája významné pútnické miesta na Slovensku. Jej hlavná vetva začína v Košiciach a územím Slovenska smeruje cez Bratislavu do Rakúska, kde nadväzuje na Jakobsweg a európsku sieť pútnických ciest do španielskeho mesta Santiago de Compostela. Ďalšie vetvy vedú z Poľska Spišom, cez Kysuce , z Maďarska  a pripravuje sa nová vetva cez Oščadnicu a Trenčín.

Magistrála vznikla s cieľom zvýšenia náboženského povedomia a histórie a nadväzuje na v minulosti využívané pútnické trasy. Má ambíciu byť plnohodnotnou súčasťou celoeurópskej siete Svätojakubských ciest. Charakteristickým znakom trás je označenie logom, existujúca infraštruktúra, služby i cirkevná, kultúrna, sponzorská a politická podpora. V súčasnosti existuje sieť značených trás na púť do Santiaga de Compostela od Poľska po Sicíliu, od Švédska po Rumunsko a je postupne vyznačovaná i dopĺňaná informačnými systémami a službami.

 Trasa na Slovensku 
Prvé aktivity, smerujúce k vyznačeniu trasy a oživeniu svätojakubských pútí vznikli v roku 2012 a v roku 2020 bolo z celkovej dĺžky 620 km vyznačených okolo 80 %. Svätojakubská cesta vedie prevažne po značených turistických chodníkoch alebo cyklochodíkoch a je navrhnutá s ohľadom na potreby pútnikov. Vedie cez významné a turisticky atraktívne slovenské mestá, kultúrne pamiatky, národné parky či iné pozoruhodnosti svetového či národného významu.

 Hlavná vetva 
Hlavná slovenská vetva vedie z Košíc do Bratislavy, meria 621 km a je možné ju prejsť za približne 30 dní. Je rozdelená do 5 úsekov a viacerých etáp, z ktorých každá zaberie pútnikovi približne jeden deň cesty.
 Prehľad úsekov Svätojakubskej cesty na Slovensku Úsek Počet etáp Vzdialenosť Popis úseku Košice – Levoča 5  100 km  Vedie cez Kojšovskú hoľu, Gelnicu, Krompachy, Žehru, Spišský hrad a Mariánsku horu do Levoče. Tu sa pripája vetva, vedúca z Litmanovej a Červeného kláštora. Levoča – Donovaly 9  172,6 km  Vedie cez Kežmarok, tatranské osady, Važec, do údolia Váhu, a cez Liptovský Mikuláš a Korytnicu smeruje na Donovaly. Donovaly – Hronský Beňadik 6  141 km  Pokračuje cez Španiu Dolinu, Banskú Bystricu, Zvolen a Banskú Štiavnicu do Hronského Beňadiku. Hronský Beňadik – Trnava 6  126,2 km  Vedie cez Topoľčianky, Nitru a Sereď do Trnavy. Trnava – Bratislava 4  83 km  Smeruje cez Červený Kameň, Pezinok a Marianku do Bratislavy, kde končí na Námestí Slovenského národného povstania pred Starou tržnicou. Bratislava – Wolfsthal (Rakúsko) 1  11,4 km  Táto krátka etapa slúži ako prípoj na rakúsku vetvu Svätojakubskej cesty (Jakobsweg). Z Námestia Slovenského národného povstania vedie cez Most Lanfranconi nábrežím Dunaja do rakúskeho Wolfsthalu. Rajka (Maďarsko) – Bratislava 1  24,8 km  Táto krátka etapa slúži ako prípoj z maďarskej vetvy Svätojakubskej cesty (Szent jakab út). Z Rajky v Maďarsku vedie cez Rusovce, Starý most až na Námestie Slovenského národného povstania.

 Sekundárna vetva 
Plánovaná je aj severná vetva Svätojakubskej cesty na Slovensku (s pravdepodobným názvom - Považská trasa) , ktorá bude viesť z Oravy cez Kysuce a Považie do Trnavy, kde sa napojí na hlavnú trasu. Trasa je v štádiu prípravy.

 Iné verzie trasy 
Treba podotknúť, že uvedená trasa je preferovaná a realizovaná občianskym združením Priatelia Svätojakubskej cesty na Slovensku – Camino de Santiago. Napr. Asociácia Fórum Jakubskej cesty uvádza pod Svätojakubskou cestou len tri časti a iniciatívu spomínaného občianskeho združenia neuznáva.

 Referencie 

 Pozri aj 
 Trasa pútnikov do Santiago de Compostela
 Medzinárodná Mariánska turistická trasa
 Zoznam pútnických miest na Slovensku

 Externé odkazy 
 Svätojakubská cesta - Camino de Santiago - oficiálna stránka o. z. Priatelia Svätojakubskej cesty na Slovensku Camino de Santiago
 Svätojakubská cesta  - oficiálna stránka n. o. Fórum Jakubskej cesty - Asociácia Jacobeo SK

 Iné projekty 

Kategória:Pútnické cesty